ციურიხიშ კანტონი

ციურიხი () — კანტონი შვეიცარიას, ნამუთ ქიანაშ ოორუე-ბჟაეიოლ ნორთის იდვალუაფჷ. კანტონიშ ნანანოღა - ციურიხი. ოფიციალური ნინა გერმანული რე, მარა კათა აბანობურ შვეიცარიულ გერმანულ დიალქეტშა რაგადანს. 

შვეიცარიაშ კონფედერაციას ციურიხიშ კანტონქ 1351 წანას აკათჷ. 

კანტონი ალპეფიშ ოორუეშე იფვალუაფჷ. ოორუეშე უხურგანს შაფჰაუზენიშ კანტონი, ბჟადალშე — აარგაუშ, ობჟათეშე — ცუგიშ დო შვიციშ, ბჟაეიოლშე - თურგაუშ დო სანქტ-გალენიშ კანტონეფი. კანტონიშ ტერიტორიას იდვალუაფჷ ციურიხიშ ტობაშ უდიდაში ნორთი. 

კანტონიშ ფართობი 1 728,8 კმ² რე, სოიშე 43,4% ოფუტეშ მეურნალაშო გჷმოდირთჷ, 30,7% ტყალამი რე. ტერიტორიაშ უდიდაშ ნორთის აკმადგინანს წყარმერჩხე წყარმალუეფიშ ლეხერეფი, ნამუეფჷთ წყარმალუ რაინს ინმაკათჷნა. 

2017 წანაშ მუნაჩემეფით, მახორობა 1 504 346 ადამიერს აკმადგინანდჷ დო თინეფიშ უმენტაში (83,4%) გერმანულნინამი რე. 

კანტონიშ დიხეფიშ უდიდაში ნორთი უდუმუშებჷ რე, მარა კანტონიშ ტერიტორია ვა რე მერჩქინელი ოფუტე-ომეურნე აკანო. ირდიხას გოვითარაფილი რე მანუფაქტურა. უწმოხ შანულამი რდჷ აბრეშუმიშ დო ბამბეშ წარმაფა, მარა ასე თარი აქცენტი გჷნოღალირი რე მანქანა-დჷნადგარეფიშ დო ქარღადიშ წარმაფაშა. ეკონომიკაშა დიდი თია მიშმუღჟ მორჩილ დო ოშქაშე ზჷმაშ კომპანიეფს. ნოღა ციურიხი ართ-ართი შანულამი ობანკე-ოდაზღვე ცენტრი რე. 

კანტონიშ სხუნუ 180 მაკათურშე აკმოდირთჷ, ნამუსჷთ 4 წანაშ ხანით გიშმაგორჷნა. კანტონი 12 ოლქო დო 171 მუნიციპალიტეტო რე დორთილი.

 რესურსეფი ინტერნეტის 

ოფიციალური სტატსიტიკა
Zürich Tourism 
Greater Zurich Area
http://tages-anzeiger.ch/dyn/news/zuerich/620957.html

კატეგორია:შვეიცარიაშ კანტონეფი